  Виталий Пронин Платон Яшалэн таиз но кышноез кошкем.- Туж умой лэсьтэм ай, - шуэ гурт калык. - Кин сыӵе чурыт куртчем муртэн улоз?Нырысетӥ кышноез, Ася, сютэм улэмезлы чидатэк, Яша дорысь пегӟем. Картэз солэсь уждунзэ тала но шыкысаз, пе, ватэ вал. Сандыкез огшоры вылымтэ, кык полэс: шыкыс пушкын шыкыс. Соосты усьтыкуз, бускельёсыз пельзэс ворсало вылэм, сигнализациез, пе, укыр зол пиетэ.Яшалэсь чурытаськемзэ Миквор бускелез но ӟеч тодэ. Огнуналэ Яшаез Миквор ӧтем парсь вандыны: туж бадӟым, пе, огнам уг пӧрмыты. Нурскетӥсьсэ вандӥллям, сӥльзэ кораллям. Яша, бускельзэ кыскаса ик, корказ пыртэм: сомында ужатыса, пе, куноятэк уг лэзьы.Ӝӧк вылаз нянь поттэм, Миквор азе пӧзьтэм гордкушманэн тэркы пуктэм. Бускелезлэн огшап паймыса учкемез пумитэ, пе, шуиз: ми сӥлез оломар ум кожаське, бакча сиён йырйиськом.Пиосмуртлэн кыкетӥ кышноез, Натӥ, нылпи ваён юртын. Яратэ ик Яша кузпалзэ, чаклатэк уг чида. Мынэмезлы быдэ маке салам басьтэ. Тани толон но сю грамм килька но одӥг шорем нянь нуиз. Натӥез сюлмаськемзэ дунъямтэ, саламзэ берыктэм.Нунал ортчыса, пиосмурт нош ик роддоме вамыштӥз. Та рад шоколад но кренгель нуиз. Но кышноез, нунызэ кутыса, анаез доры кошкем ни. Яшалэн сюлмыз ик чутрак луиз, Натӥез кошкемысь ӧз, саламлы трос коньдон быдтэмысьтыз.Николай Тебетеев 2008-тӥ ар, 22-тӥ октябрь.   